Veritas-beoordelaars reg vir wyne ondanks pandemie – Wyn-SA
Skryf nou vir Veritas 2020
Die SA Nasionale Wynskou Vereniging (SANWSV) wat die organiseerders van Veritas, SA Terroir en SA Jongwynskou is, het aangekondig dat hulle die eerste is om 'n omvattende protokollys vir beoordeling van die wyne te ontwikkel om die veiligheid en gesondheid van beoordelaars en administrateurs daagliks te verseker. Dié protokolle is reeds by die Novare SA Terroir-wyntoekennings geïmplementeer, waar die beoordelaars net die hoogste lof vir die reëlings gehad het. Dit sal hierna ook by die Jongwynskou-beoordeling einde Augustus en Veritas, middel-Oktober, gebruik word.
'n Aanlyn vorm vir keuring (screening) wat daagliks deur alle beoordelaars, organiseerders en werkers voltooi moet word
Veritas is trots daarop om Suid-Afrika se oudste wynskou vir gebottelde (markklaar) wyne te wees en vir 30 jaar lank – sedert 1991 – reeds die voorste riglyn tot gehaltewyne vir die wynverbruiker, restaurante, hotelle en die wynhandel bied. Die belangrikheid hiervan vanuit 'n bemarkingsperspektief is reeds oor dekades bewys, nie net plaaslik nie, maar ook in die internasionale mark. Daarom word wynmakers en bemarkers aangemoedig om juis vanjaar te midde van die uitdagings van Covid-19 die geleentheid aan te gryp om wyne voor te lê vir beoordeling en die uitslag daarvan as maatstaf van gehalte vir die res van die jaar aan te wend.
'n Besluit oor die aard en datums van dié kompetisie se toekenningsfunksie en publieke proeë sal op 'n latere stadium geneem word.